«ΑΝΑΙΣΘΗΣΙΟΛΟΓΙΑ»

**Αναισθησιολογία**

Η Αναισθησιολογίααποτελεί βασική Ιατρική Ειδικότητα. Συμπεριλαμβάνεται στις ειδικότητες που προβλέπονται ως βασικές για την Εξειδίκευση στην «Εντατική Θεραπεία» και την «Επείγουσα Ιατρική».

Οι γνώσεις και οι δεξιότητες που αποκτώνται με το μάθημα «Αναισθησιολογία» είναι απαραίτητες στο προπτυχιακό επίπεδο της Ιατρικής Εκπαίδευσης ώστε ο νέος γιατρός να είναι σε θέση να αναγνωρίσει έγκαιρα και να διαχειριστεί άμεσα κρίσιμα συμβάματα και καταστάσεις απειλητικές για τη ζωή και να γνωρίσει τη συμβολή του αναισθησιολόγου στη διεκπεραίωση του έργου των χειρουργικών ειδικοτήτων.

Οι εκπαιδευτικοί στόχοι του κατ’ επιλογήν υποχρεωτικού μαθήματος της Αναισθησιολογίας, μέσω διαδραστικών διαλέξεων, κλινικού φροντιστηρίου και πρακτικής άσκησης από έμπειρα μέλη ΔΕΠ Αναισθησιολόγους, του Χειρουργικού Τομέα της Ιατρικής Σχολής του ΕΚΠΑ περιλαμβάνουν:

* Βασικές γνώσεις φυσιολογίας, παθοφυσιολογίας, ανατομίας, βιοχημείας και βιολογίας που αφορούν την περιεγχειρητική ιατρική, την χειρουργική παθολογία, την εντατική θεραπεία, την αλγολογία και την επείγουσα ιατρική
* Γνώση της φαρμακολογίας των παραγόντων που σχετίζονται με τη χορήγηση αναισθησίας (ενδοφλέβια, εισπνεόμενα και τοπικά αναισθητικά, κατασταλτικά, αναλγητικά, μυοχαλαρωτικά, επικουρικά φάρμακα κ.λπ.) και την επείγουσα ιατρική (ινότροπα, αγγειοσυσπαστικά, αγγειοδιασταλτικά, βρογχοδιασταλτικά, αντιεπιληπτικά, κ.λπ.)
* Προεγχειρητική εκτίμηση, προετοιμασία και βελτιστοποίηση της κατάστασης του χειρουργικού ασθενούς με στόχο τη βέλτιστη μετεγχειρητική έκβαση
* Τεχνικές αναισθησίας και καταστολής, μηχανικός αερισμός, παρακολούθηση (monitoring) των ασθενών, ανάνηψη από την αναισθησία και μετα-αναισθητική φροντίδα των ασθενών
* Περιεγχειρητική χορήγηση υγρών & μεταγγισιοθεραπεία και διατήρηση της οξεοβασικής ισορροπίας
* Περιεγχειρητική αντιμετώπιση επιπλοκών και ανεπιθύμητων συμβαμάτων
* Αντιμετώπιση επειγόντων περιστατικών, υποστήριξη των βαρέως πασχόντων και Βασική & Εξειδικευμένη καρδιοπνευμονική αναζωογόνηση (ΚΑΡΠΑ)
* Αντιμετώπιση του οξέος και του χρόνιου πόνου, καθώς και ανακουφιστική φροντίδα και κατ’ οίκον νοσηλεία ασθενών με σοβαρά επώδυνα σύνδρομα, λόγω χρόνιων και ανίατων νοσημάτων